मेलबर्न | रूस की दिग्गज टेनिस खिलाड़ी मारिया शारापोवा ने आस्ट्रेलियन ओपन टेनिस टूर्नामेंट का विजयी आगाज किया है। मंगलवार को महिला एकल वर्ग के पहले दौर में शारापोवा ने जर्मनी की तातजाना मारिया को मात दी।शारापोवा ने मारिया को सीधे सेटों में 6-1, 6-4 से हराया। रूस की सुपरस्टार टेनिस खिलाड़ी ने 2016 के बाद से पहली बार इस टूर्नामेंट में वापसी की है। मैच के बाद एक बयान में शारापोवा ने कहा, मैं जानती हूं कि मैं किस स्तर का मैच खेल सकती हूं और किस तरह का टेनिस दिखा सकती हूं। शारापोवा ने कहा, हालांकि, मैं जानती हूं कि कोर्ट पर वापसी करने के बाद मुझे अब सीखते रहना है और अपनी क्षमता का विकास करते रहना है। मैं अति आत्मविश्वासी नहीं हूं, लेकिन मेरे करियर के पिछले परिणामों को देखते हुए मेरी कुछ उम्मीदें हैं।